SKRIFTLIG FORESPØRGSEL E-3713/01

af Jonas Sjöstedt (GUE/NGL) til Kommissionen

(17. januar 2002)

Om: Tidligere kommissionsansattes konsulentopgaver

Tidligere kommissionsmedlem Martin Bangemann gik over til den private sektor og blev ansat som vellønnet konsulent og bestyrelsesmedlem i den spanske televirksomhed Telefonica. Bangemanns kontaktnet og viden fra tiden som kommissionsmedlem blev betragtet som meget værdifuldt og udgjorde givetvis en fordel for Telefonica. Der opstod en debat om, hvilke opgaver der var acceptable for det tidligere kommissionsmedlem efter tiden i Kommissionen.

Men tidligere generaldirektører og vicegeneraldirektører i Kommissionen skifter mindst lige så ofte til vellønnede konsulentopgaver inden for erhvervslivet lige efter tiden i Kommissionen, og der sker endog direkte skifter mellem Kommissionen og erhvervslivet. En tidligere kommissionsansat er naturligvis ingen livegen. Men der må stilles krav om, at fortrolige informationer, som den pågældende person har fået kendskab til i perioden i Kommissionen, ikke anvendes på en måde, der forvrider konkurrencen på det indre marked efter afsluttet ansættelse i Kommissionen.

Har Kommissionen udformet en kodeks for, hvilke opgaver der er acceptable for tidligere generaldirektører og vicegeneraldirektører efter afsluttet ansættelse i Kommissionen?

Svar afgivet på Kommissionens vegne af Neil Kinnock

(12. marts 2002)

Forpligtelsen til ubestikkelighed og diskretion, som alle tidligere tjenestemænd og andre ansatte, der har forladt tjenesten, skal overholde, er klart angivet i artikel 16 og 17 i personalevedtægten.

De ansatte gøres, når de tager deres pension, opmærksom på disse principper i den vejledning, der er udarbejdet i forbindelse med pensionsordningen, hvori det udtrykkeligt kræves af tjenestemænd og andre ansatte, at de ikke accepterer en stilling eller en opgave, som kunne være uforenelig med unionens interesser. Hvis en pensioneret tjenestemand eller anden ansat i de tre første år efter udtrædelsen af tjenesten er i tvivl om, hvorvidt en planlagt aktivitet er i overensstemmelse med disse bestemmelser, må han give Kommissionen meddelelse herom. Sådanne meddelelser vurderes fra sag til sag, og proceduren i forbindelse hermed omfatter en vurdering fra Den Juridiske Tjeneste, Generalsekretariatet og det pågældende generaldirektorat, særlig det hvori den pågældende tjenestemand/anden ansatte sidst har gjort tjeneste. Kommissionen accepterer kun, at en tidligere tjenestemand eller anden ansat udøver en aktivitet, hvis den fastslår, at den pågældende aktivitet ikke er i modstrid med Kommissionens interesser.

I forbindelse med sin foreslåede reform af personalevedtægten konkluderede Kommissionen, at den nuværende ordning ikke altid er enkel at anvende i praksis, og at der derfor er behov for en væsentlig revision af vedtægtens artikel 16. Den 20. December 2001 vedtog Kommissionen et udkast til forslag til Rådets forordning om ændring af personalevedtægten, og forslaget omfatter ændringer til artikel 16(1). I henhold til dette forslag skal der indføres en generel forpligtelse til at informere institutionen om den aktivitet eller beskæftigelse, tjenestemanden agter at udøve efter udtrædelsen af tjenesten, og udarbejdes kriterier for konstatering af, hvorvidt den foreslåede aktivitet vil kunne føre til en interessekonflikt.

I henhold til bestemmelserne fremlagde Kommissionen sit udkast til forslag den 1. februar 2002 for det tværinstitutionelle udvalg med henblik på at opnå en udtalelse fra udvalget inden udgangen af marts 2002. Kommissionen vil tage behørigt hensyn til udtalelsen, førend den, eventuelt i revideret form fremlægger sit forslag for Rådet og Parlamentet.

(1) Teksten kan ses på Kommissionens reformside (http://www.cc.cec/home/admref/en/index.html).